GL ปิดโลว์สุดรอบเกือบ 4 ปีมุ่งบุ๊คแวลู ระทึกปิดงบปี 60 มีสิทธิเจอตอ!
GL ปิดโลว์สุดรอบเกือบ 4 ปีมุ่งบุ๊คแวลู ระทึกปิดงบปี 60 มีสิทธิเจอตอ! โดยปิดตลาดวันนี้ (16 ม.ค.) อยู่ที่ 4.96 บาท ลบ 1.44 บาท หรือ 22.50% สูงสุดของวันอยู่ที่ระดับ 6.35 บาท ต่ำสุดของวันอยู่ที่ระดับ 4.94 บาท ด้วยมูลค่าซื้อขาย 96.49 ล้านบาท
16 ม.ค. 2561

ผู้สื่อข่าวรายงานว่า ราคาหุ้น บริษัท กรุ๊ปลีส จำกัด (มหาชน) หรือ GL ปิดตลาดวันนี้ (16 ม.ค.) อยู่ที่ 4.96 บาท ลบ 1.44 บาท หรือ 22.50% สูงสุดของวันอยู่ที่ระดับ 6.35 บาท ต่ำสุดของวันอยู่ที่ระดับ 4.94 บาท ด้วยมูลค่าซื้อขาย 96.49 ล้านบาท

โดย ราคาหุ้น GL ปรับตัวลงต่ำสุดในรอบ 3 ปี 8 เดือน นับตั้งแต่ราคาหุ้นอยู่ที่ระดับ 4.94 บาท เมื่อวันที่ 9 พ.ค.58 ขณะที่มูลค่าตามบัญชีต่อหุ้นอยู่ที่ 3.60 บาท (ข้อมูลจากตลท.ล่าสุด ณ วันที่ 15 ม.ค.61)
ทั้งนี้จากกรณีที่ J Trust Asia Pte. Ltd. (JTA) ฟ้องร้องเรียกร้องค่าเสียหายจากการลงทุนหุ้นกู้แปลงสภาพของ GL จำนวน 180 ล้านเหรียญสหรัฐ และการดำเนินการทางกฎหมายกับบริษัท และการดำเนินการทางกฎหมายกับบริษัท และบุคคลอื่นๆ ในประเทศไทย ประเทศสิงคโปร์ และเกาะบริติช เวอร์จิน
โดย JTA ได้ดำเนินการยื่นฟ้องบริษัท และกรรมการที่เกี่ยวข้องเป็นคดีแพ่งเพื่อเรียกร้องค่าเสียหาย และได้ยื่นคำร้องขอฟื้นฟูกิจการของบริษัทต่อศาล รวมทั้งได้ทำการแจ้งความร้องทุกข์ต่อกรมสอบสวนคดีพิเศษ (DSI) และกองบังคับการปราบปรามการกระทำความผิดเกี่ยวกับอาชญากรรมทางเศรษฐกิจเพื่อดำเนินคดีต่อบริษัท และนายมิทซึจิ โคโนชิตะ
รวมทั้ง J Trust ได้ฟ้องร้องดำเนินการทางกฎหมายกับ Group Lease Holdings Pte. Ltd. (GLH) ซึ่งเป็นบริษัทจดทะเบียนในประเทศสิงคโปร์ที่เป็นบริษัทลูกของบริษัท นายมิทซึจิ โคโนชิตะ และ Cougar Pacific Pte. Ltd (ซึ่งเป็นบริษัทจดทะเบียนในประเทศสิงคโปร์)
พร้อมด้วย Aref Holdings Limited, Adalene Limited, Bellaven Limited และ Baguera Limited (ซึ่งทั้ง 4 บริษัทเป็นบริษัทจดทะเบียนในประเทศไซปรัส) เป็นจำเลยต่อศาลแห่งประเทศสิงคโปร์ และ JTA ได้คำสั่งคุ้มครองชั่วคราว (Injunction) ซึ่งออกโดยศาลแห่งประเทศสิงคโปร์อันมีผลบังคับต่อ GLH นายมิทซึจิ โคโนชิตะ และ Cougar Pacific Pte. Ltd ตามลำดับ
โดยศาลแห่งประเทศสิงคโปร์ได้สั่งห้าม GLH ไม่ให้ดำเนินการใดๆ เกี่ยวกับทรัพย์สินของตนทีอยู่ในประเทศสิงคโปร์ หรือจำหน่ายจ่ายโอนทรัพย์สินออกจากประเทศสิงคโปร์ในมูลค่าไม่เกิน 180 ล้านเหรียญสหรัฐฯ อย่างไรก็ตาม GLH ยังสามารถทำธุรกรรมต่างๆ ในทางทีเป็นการค้าอันปกติได้
ทั้งนี้ ผู้สื่อข่าวจึงได้ตั้งข้อสังเกตว่า จากประเด็นการฟ้องร้องดังกล่าวอาจจะส่งผลกระทบต่อการปิดงบประมาณทางการเงินประจำไตรมาส 4/60 และประจำปี 2560 ซึ่งบริษัทจะต้องแจ้งผลการดำเนินการงวดดังกล่าวต่อตลท.ช่วงเดือนก.พ.ที่จะถึงนี้